Diari Oficial de la Generalitat Valenciana


Sumari del DOGV 7288, del 04-06-2014 (2014/4966)

ORDE 9/2014, de 30 de maig, de la Conselleria d'Hisenda i Administració Pública, per la qual es convoca i regula el Fons d'Ajudes Socials de l'any 2011 per al personal laboral al servici de l'Administració de la Generalitat.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7288

Data del DOGV
:   04-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4966


Data del document
:   30-05-2014

Organisme emissor
:   Conselleria d'Hisenda i Administració Pública

Tipus de document
:   Ordre

Correcció d'errades

 Descriptors 

:   * Conselleria d'Hisenda i Administració Pública
    * ajuda pública

ORDE 9/2014, de 30 de maig, de la Conselleria d'Hisenda i Administració Pública, per la qual es convoca i regula el Fons d'Ajudes Socials de l'any 2011 per al personal laboral al servici de l'Administració de la Generalitat. [2014/4966]  
ÍNDEX  
Preàmbul  
Capítol I. Disposicions generals  
Secció primera. Àmbit d'aplicació i modalitats  
Article 1. Prestació, objecte i contingut de les ajudes  
Article 2. Definicions  
Article 3. Modalitats d'ajudes socials  
Article 4. Sol·licitants i persones beneficiàries  
Article 5. Requisits  
Secció segona. Comissió del Fons d'Ajudes Socials  
Article 6. Comissió del Fons d'Ajudes Socials 2011  
Secció tercera. Documentació  
Article 7. Models i instància  
Article 8. Documentació general  
Article 9. Documentació específica  
Article 10. Disposicions comunes de la documentació  
Article 11. Informació fiscal dels membres de la unitat familiar  
Secció quarta. Procediment  
Article 12. Convocatòria de les ajudes  
Article 13. Presentació de sol·licituds  
Article 14. Instrucció del procediment  
Article 15. Regles per a la determinació de l'import brut final de cada ajuda  
Article 16. Proposta de resolució  
Article 17. Resolució del procediment  
Article 18. Abonament de les ajudes  
Article 19. Incompatibilitats  
Article 20. Responsabilitats  
Article 21. Tractament de dades de caràcter personal  
Capítol II. Disposicions específiques dels fons  
Secció primera. Modalitat educativa  
Article 22. Prestacions  
Subsecció primera. Prestació d'ajuda educativa per a estudis no universitaris  
Article 23. Contingut de la prestació  
Article 24. Beneficiaris o beneficiàries  
Article 25. Requisits  
Article 26. Documentació  
Subsecció segona. Prestació d'ajuda educativa per a estudis superiors  
Article 27. Prestació  
Article 28. Persones beneficiàries i requisits  
Article 29. Documentació  
Article 30. Obtenció d'informació d'ofici  
Secció segona. Modalitat protètica i ortètica  
Article 31. Prestació  
Article 32. Personal beneficiari  
Article 33. Requisits  
Article 34. Documentació  
Secció tercera. Modalitat per a tractaments especials  
Article 35. Prestació  
Article 36. Incompatibilitat  
Article 37. Persones beneficiàries  
Article 38. Documentació  
Secció quarta. Modalitat per a escoles infantils o guarderies  
Article 39. Prestació i personal beneficiari  
Article 40. Documentació  
Secció quinta. Modalitat per a lloguer de vivenda  
Article 41. Prestacions  
Subsecció primera. Prestació d'ajuda per a víctimes de violència de gènere  
Article 42. Contingut de la prestació  
Article 43. Beneficiàries  
Article 44. Requisits  
Article 45. Documentació  
Subsecció segona. Prestació d'ajuda per a personal laboral fins a 31 anys  
Article 46. Contingut de la prestació  
Article 47. Persones beneficiàries  
Article 48. Requisits  
Article 49. Documentació  
Article 50. Obtenció d'ofici de la informació del cadastre  
Secció sexta. Modalitat per a reproducció assistida  
Article 51. Prestació i persones beneficiàries  
Article 52. Requisits  
Article 53. Documentació  
Secció sèptima. Modalitat per a gastos per adopció internacional  
Article 54. Prestació i persones beneficiàries  
Article 55. Documentació  
Secció octava. Modalitat per a alimentació especial  
Article 56. Prestació i persones beneficiàries  
Article 57. Documentació  
Disposició final única. Efecte  
Annex I. Models i instruccions  
Annex II. Direcció de les oficines de registre  
Annex III. Barem  
Annex IV. Membres de la Comissió del Fons d'Ajudes Socials de 2011  
Annex V. Límits  
   
  
PREÀMBUL  
   
En el si de la Comissió d'Interpretació, Vigilància i Estudi del II Conveni Col·lectiu del personal laboral al servici de l'Administració autonòmica (CIVE) i amb la presència de l'organització sindical CSI-CSIF, com a sindicat representatiu regulat en l'article 7.2 de la Llei Orgànica 11/1985, de 2 d'agost, de Llibertat Sindical, es va negociar l'Acord de 25 d'octubre de 2007, publicat en el Diari Oficial de la Comunitat Valenciana de 29 de novembre de 2007, que necessitava el desplegament normatiu adequat que arreplegara les modificacions del règim d'ajudes socials fruit d'eixa negociació, així com les modificacions en el procediment, establides per a agilitzar la tramitació de les ajudes. Este desenrotllament es va concretar en l'Orde de 28 de desembre de 2007, de la Conselleria de Justícia i Administracions Públiques, per la qual va convocar i va regular el Fons d'Ajudes Socials de l'any 2006 per al personal laboral al servici de l'Administració del Consell i els organismes autònoms que en depenen.  
Posteriorment, es van convocar, amb el mateix disseny, el Fons d'Ajudes Socials dels anys 2007 a 2010, per mitjà d'ordes successives de la Conselleria de Justícia i Administracions Públiques.  
Les ajudes socials de 2011 van ser suspeses pel Decret Llei 1/2012, de 5 de gener, del Consell, de mesures urgents per a la reducció del dèficit a la Comunitat Valenciana, l'article 9 del qual establia que, durant els exercicis a què es referix la disposició final octava (2012-2013), i per al personal inclòs dins de l'àmbit subjectiu del decret llei, se suspén la convocatòria i concessió de qualsevol ajuda en concepte d'acció social, així com qualsevol altra que tinga la mateixa naturalesa i finalitat.  
  
Plantejat un conflicte col·lectiu per la falta de convocatòria per part de CCOO-PV, el TSJCV va dictar la sentència, el 17 d'octubre de 2012, en què «declara l'obligació de la Generalitat de constituir el fons d'ajuda social previst en l'article 29.3 del Conveni, corresponent a l'any 2011, i condemna a la Generalitat a constituir-lo de manera immediata».  
La sentència esmentada la va recórrer en cassació davant del Tribunal Suprem l'Advocacia de la Generalitat, i es va dictar una sentència el 5 de març de 2014 per la qual es desestima el recurs i es confirma la sentència de la instància, amb fonament en la vigència del decret llei 1/2012, entra en vigor el 10 de gener de 2012 i finalitza el 31 de desembre de 2013, i la irretroactivitat de les lleis conforme a l'article 2.3 del Codi Civil, interpretat conforme a l'article 9.3 de la Constitució.  
Atenent el que establix el títol I de la Llei 31/2011, de 10 d'octubre, reguladora de la jurisdicció social, atesa la fermesa de la sentència esmentada, cal, per a l'executar-la correctament, dictar una orde que convoque i regule el fons d'ajudes socials del personal laboral al servici de l'administració de la Generalitat corresponent a l'any 2011.  
Esta orde, seguint el model de les indicades més amunt, s'estructura en dos capítols. El primer, Disposicions generals, regula l'àmbit d'aplicació, les modalitats, el procediment per a la gestió de les ajudes, la documentació que cal presentar i la Comissió del Fons de Ajudes socials. En este capítol, l'article 12 també convoca les ajudes per a l'any 2011.  
El capítol segon regula les disposicions específiques dels fons com ara la documentació i els requisits específics per a cada modalitat d'ajuda i les modalitats.  
Finalment, cal assenyalar que l'annex I conté els models de sol·licitud de les ajudes.  
Per tant, i després d'haver demanat l'informe l'Advocacia General de la Generalitat, fent ús de les facultats que em conferixen l'article 28 de la Llei 5/1983, de 30 de desembre, del Consell, i el Decret 20/2013, de 25 de gener, del Consell, pel qual aprova el Reglament orgànic i funcional de la Conselleria d'Hisenda i Administració Pública,  
   
  
ORDENE  
   
CAPÍTOL I  
Disposicions generals  
   
Secció primera  
Àmbit d'aplicació i modalitats  
   
Article 1. Prestació, objecte i contingut de les ajudes  
1. Esta orde regula el contingut, el procediment de gestió i la resolució dels fons d'ajudes socials per al personal que haja prestat servicis durant l'any 2011 en règim de dret laboral en l'Administració de la Generalitat.  
2. Les ajudes regulades en esta orde estan encaminades a promoure el benestar social del personal laboral al servici de l'Administració de la Generalitat i el benestar dels seus familiars, sempre que queden acreditades les condicions que s'establisquen en cada cas.  
3. Els fons d'ajudes socials es gestionaran per mitjà de l'aplicació de criteris compensatoris i progressius que tendisquen a beneficiar el nombre més gran possible de treballadors i treballadores.  
   
Article 2. Definicions  
1. Pel que fa a esta orde, es considera sol·licitant la persona les dades de la qual encapçalen el model A de sol·licitud i que necessàriament ha de ser personal laboral al servici de l'Administració de la Generalitat i ha de tindre les condicions que definix l'article 4.1. Són persones beneficiàries els membres de la unitat familiar per als quals se sol·licita alguna ajuda, inclosa la persona sol·licitant.  
2. Quan en esta orde es fa referència a l'Administració de la Generalitat, s'hi consideren incloses les entitats autònomes següents: Servici Valencià d'Ocupació i Formació, Institut Valencià de la Joventut, Institut Valencià d'Investigacions Agràries, Institut Valencià de Seguretat i Salut en el Treball, Institut Cartogràfic Valencià i Agència Valenciana de Foment i Garantia Agrària.  
  
3. Respecte a esta orde, es considera unitat familiar la integrada per la persona sol·licitant i el cònjuge amb què convisca, del qual no es trobe separat o separada legalment, o per la seua parella de fet i, si n'hi ha:  
a) Els fills o les filles de la persona sol·licitant o del seu cònjuge o parella de fet que, com a màxim, hagen fet 25 anys durant l'any objecte de la convocatòria, sempre que convisquen amb la persona sol·licitant i no perceben cap renda; en el cas que la persona sol·licitant tinga fills o filles a qui haja d'abonar una pensió alimentària, pot incloure'ls dins de la unitat familiar encara que no convisquen en el domicili.  
  
b) Els fills o les filles majors d'edat incapacitats judicialment subjectes a pàtria potestat prorrogada o rehabilitada, o amb un grau de discapacitat igual o superior al 65 % que no reben renda.  
c) Les persones de 65 anys fets durant l'any 2011, o majors d'esta edat, que acrediten parentiu de primer grau amb la persona sol·licitant, per consanguinitat o afinitat, i convisquen en el domicili d'esta i que no perceben rendes.  
d) Les persones incapacitades judicialment subjectes a tutela o curatela, o amb grau de discapacitat igual o superior al 65 % que no perceben rendes i que acrediten el segon grau de parentiu, per consanguinitat o afinitat, amb la persona sol·licitant en el domicili de la qual han de conviure.  
e) Les persones menors d'edat sotmeses a tutela judicial o a situació derivada d'un acolliment familiar simple, permanent o preadoptiu de la persona sol·licitant, el cònjuge o la parella de fet, que, pel que fa a esta orde, tenen la consideració de fills o filles.  
4. Així mateix, respecta a esta orde, s'establixen estes definicions:  
a) Parella de fet: qui, respecte a la persona de referència, manté una relació que pot acreditar a través de la inscripció en un registre públic oficial d'unions de fet.  
b) Discapacitat: la condició de l'individu que s'acredita per mitjà del Certificat Oficial de Discapacitat expedit per la conselleria competent en la matèria o, si és el cas, l'òrgan equivalent d'altres administracions públiques.  
c) Víctima de violència de gènere: la situació que s'acredita per mitjà de l'orde de protecció a favor de la víctima. Excepcionalment, acredita esta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere fins que no es dicte l'orde de protecció.  
  
d) Familiar de primer grau en línia directa, per consanguinitat o afinitat: pares, mares, fills o filles, pares polítics o mares polítiques.  
  
e) Familiar de segon grau en línia directa o col·lateral per consanguinitat: germans o germanes, iaios, iaies, néts, nétes, o per afinitat: germans, germanes, iaios, iaies i néts o nétes del cònjuge o la parella de fet.  
  
f) No percebre renda o no tindre renda: es considera així quan s'han obtingut unes quanties anuals brutes inferiors a les que anualment es determinen com a Indicador Públic de Renda d'Efectes Múltiples (IPREM anual), especificat en l'article 12.e.  
g) Incapacitat judicial: situació declarada per mitjà d'una sentència.  
h) Import brut final: la quantia final reconeguda individualment a cada sol·licitud després d'aplicar les regles de l'article 15.  
L'import brut final coincidix amb una de les categories següents: import brut màxim, import brut segons el barem, import brut incrementat o import brut decrescut.  
i) Coeficient de temps treballat: és el que resulta de dividir el nombre de mesos complets treballats, o períodes que sumen 30 dies naturals en actiu o en excedència voluntària per atenció de fills o filles o de familiars, entre els 12 mesos de l'any.  
   
Article 3. Modalitats de les ajudes socials  
1. Les modalitats de les ajudes socials són:  
a) Modalitat educativa.  
b) Modalitat protètica i ortètica.  
c) Modalitat per a tractaments especials de la persona sol·licitant i de persones a càrrec seu.  
d) Modalitat per a escoles infantils o guarderies.  
e) Modalitat per a lloguer de vivenda.  
f) Modalitat per a reproducció assistida.  
g) Modalitat per a gastos per adopció internacional.  
h) Modalitat per a alimentació especial.  
2. Cada modalitat d'ajuda social consta de les prestacions que determinen les disposicions específiques d'esta orde.  
   
Article 4. Sol·licitants i persones beneficiàries  
1. Pot sol·licitar les ajudes esmentades en l'article 3 tot el personal de l'Administració de la Generalitat, en règim de dret laboral de caràcter fix, indefinit o temporal, que durant l'any 2011 s'haja trobat un mínim de 30 dies naturals en actiu o en excedència voluntària per atenció de fills o filles o de familiars, si fa la sol·licitud.  
  
2. El personal que no haja prestat servicis durant l'any complet objecte de la convocatòria veurà reduïda la quantia de l'ajuda proporcionalment al nombre de mesos naturals o períodes que sumen 30 dies de servicis prestats o en excedència per atenció de fills o filles o de familiars, sense perjuí d'altres reduccions que s'apliquen a la quantia en els termes d'esta orde.  
3. El personal beneficiari es determina per cada modalitat o, si és el cas, prestació d'ajuda.  
4. Cada sol·licitant no pot percebre més d'una ajuda per prestació, persona beneficiària i exercici econòmic.  
5. En els casos en què dos sol·licitants tinguen persones beneficiàries comunes, només un causa el dret en favor de les ajudes per cada persona beneficiària, prestació i exercici econòmic. En el cas que estos sol·licitants formen part de la mateixa unitat familiar, la Comissió del Fons d'Ajudes Socials ha d'acumular les sol·licituds en un sol expedient de la manera més favorable al personal sol·licitant.  
   
  
Article 5. Requisits  
1. El pagament pel qual se sol·licita l'ajuda ha d'haver-se produït entre l'1 de gener i el 31 de desembre de 2011, excepte el que es disposa per a l'ajuda educativa.  
2. Les sol·licituds, segons la modalitat, han de tindre els requisits que especifica el capítol II per a cada una, a banda de les incompatibilitats de l'article 19 d'esta orde.  
   
Secció segona  
Comissió del Fons d'Ajudes Socials  
   
Article 6. Comissió del Fons d'Ajudes Socials 2011  
1. La Comissió del Fons d'Ajudes Socials 2011, d'ara en avant COFOSO-11, serà l'encarregada de l'estudi i gestió de les sol·licituds que es presenten, amb l'assistència tècnica del servici competent en matèria d'acció social.  
2. La COFOSO-11 és un òrgan paritari integrat per representants de l'Administració de la Generalitat i per representants de les organitzacions sindicals assenyalades en l'apartat 4.  
3. La representació de l'Administració estarà composta pel mateix nombre de membres que el total de representants de les organitzacions sindicals i els suplents respectius. Els proposa la direcció general competent en matèria de funció pública.  
4. Cada una de les organitzacions sindicals amb representació en la Comissió d'Interpretació, Vigilància i Estudi del II Conveni Col·lectiu del personal laboral al servici de l'Administració Autonòmica proposa dos representants de l'organització sindical i els dos suplents. Així mateix, proposa un representant, i un suplent, cada organització sindical que tinga la condició de representativa en l'àmbit del personal laboral al servici de l'Administració de la Generalitat i els organismes autònoms que en depenen, d'acord amb l'article 7.2 de la Llei Orgànica 11/1985, de 2 d'agost, de Llibertat Sindical.  
5. La Presidència i la Secretaria de la COFOSO-11 recauran en els representants de l'Administració que es designen.  
6. El règim jurídic d'este òrgan col·legiat serà l'establit en el títol II, capítol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
7. Els membres de la COFOSO-11 estaran sotmesos a les causes d'abstenció i recusació previstes en la llei esmentada en l'apartat anterior.  
8. Així mateix, els membres de la COFOSO-11 estan subjectes al secret professional respecte a les dades de caràcter personal de què tinguen coneixement, pel que establix la Llei de Protecció de Dades de Caràcter Personal.  
   
Secció tercera  
Documentació  
   
Article 7. Models i instància  
1. Els models que s'utilitzaran per a demanar estes ajudes són els que s'aproven annexats a esta orde i la seua descripció és la que seguix:  
a) Model A: sol·licitud general del fons d'ajudes socials del personal laboral de l'any 2011.  
b) Model B: sol·licitud específica d'ajudes per beneficiari o beneficiària del fons d'ajudes socials del personal laboral de l'any 2011.  
2. Els models estaran disponibles en les oficines públiques de l'annex II, així com en la pàgina web de la Conselleria d'Hisenda i Administració Pública, amb l'adreçament adequat, així com en el Portal del funcionari, secció Laboral, apartat Web sindical / Generalitat / Acció social / Ajudes socials laborals 2011, accessible exclusivament des de la intranet de la Generalitat. També podran ser sol·licitats per mitjà d'un correu electrònic dirigit a l'adreça següent: , amb l'assumpte «models ajudes socials 11».  
  
3. La instància constarà, obligatòriament, d'un model A i, a més, un model B per cada beneficiari o beneficiària per als quals se sol·licite ajuda.  
4. En el model A es fa constar el nombre total de models que es presenten, incloent en el còmput el model de sol·licitud general.  
5. Amb la instància s'han de presentar els documents que resulten obligatoris d'acord amb el que disposen els articles 8 i 9.  
6. La firma en el model A de la persona sol·licitant i de tots els membres de la unitat familiar amb 16 anys fets en 2011 autoritza la sol·licitud de la informació corresponent a l'Agència Estatal d'Administració Tributària (AEAT), universitats i Cadastre.  
   
Article 8. Documentació general  
1. El personal sol·licitant, per a acreditar, entre altres coses, els membres que integren la unitat familiar, si és la primera vegada que sol·licita ajudes, ha de presentar juntament amb la sol·licitud la documentació següent:  
a) El certificat de convivència expedit per l'ajuntament on residix per a determinar els membres integrants de la unitat familiar.  
b) Una fotocòpia confrontada per personal funcionari públic de les pàgines omplides del llibre de família o del certificat del registre d'unions de fet que acredite la inscripció; llevat que el sol·licitant siga l'únic membre de la unitat familiar.  
c) Si és el cas, una fotocòpia confrontada del certificat oficial de discapacitat expedit per la conselleria competent en la matèria o l'òrgan equivalent d'altres administracions públiques.  
d) En cas de separació o divorci, s'acredita la situació per mitjà de la fotocòpia confrontada de la sentència i el conveni regulador.  
  
e) En cas de sol·licitar ajudes per a fills o filles que no convisquen amb el sol·licitant i als quals ha d'abonar una pensió alimentària, serà imprescindible presentar les fotocòpies confrontades del conveni regulador i la sentència i els rebuts que acrediten la transferència o l'abonament de la pensió alimentària.  
f) En cas d'incapacitació judicial, una fotocòpia confrontada de la sentència que ho acredite.  
g) Quan calga, una còpia confrontada de la resolució judicial o el document de formalització de l'acolliment familiar simple, permanent o preadoptiu.  
2. El personal laboral que va presentar la sol·licitud per a les ajudes dels anys 2008, 2009 o 2010, té l'obligació de presentar:  
a) El certificat de convivència expedit per l'ajuntament on residix, amb l'objecte d'acreditar els membres integrants de la unitat familiar.  
  
b) En el cas de modificació de la situació personal, la documentació que acredite el canvi.  
c) Si se sol·liciten ajudes per a fills o filles que no convisquen amb la persona sol·licitant, haurà d'acreditar l'abonament de la pensió alimentària de l'any complet objecte de la convocatòria.  
3. La COFOSO-11 estudiarà la documentació general aportada a cada expedient i, si és el cas, a través del tràmit que establix l'article 14, sol·licitarà la que considere necessària per a actualitzar les dades.  
  
4. Si la persona sol·licitant figura com a única beneficiària de la instància i no presenta el certificat de convivència amb el model A, després de requerir-li-ho a través del tràmit previst en l'article 14, la sol·licitud es tramitarà com si fóra l'únic membre integrant de la unitat familiar amb caràcter general.  
   
Article 9. Documentació específica  
1. Amb la sol·licitud i els documents que s'enumeren en l'article 8, la persona interessada ha de presentar els documents específics que establix el capítol II per a cada modalitat d'ajuda que se sol·licite.  
2. De la documentació específica, se n'han d'aportar els documents originals. No seran admesos ni tinguts en compte els documents que no ho siguen.  
3. Es pot sol·licitar la devolució de les factures originals, que es fa després de la publicació de la resolució que establix l'article 17, que posa fi al procediment. Les factures que continguen un import subvencionat se segellaran abans de tornar-les amb la referència de l'any en què han sigut subvencionades amb ajudes socials.  
4. Les factures de les compres realitzades l'any 2011 emeses en un any posterior han de contindre el terme «duplicat» o «còpia», a més de la data en què es van pagar.  
   
Article 10. Disposicions comunes a la documentació  
1. No tenen validesa els documents aportats amb esmenes o ratllades.  
2. A la vista de la documentació aportada, la COFOSO-11 pot acordar, si ho acorda, l'admissió de documents equivalents als exigits sempre que acrediten fefaentment les circumstàncies o dades que cal acreditar.  
3. Si, per qualsevol circumstància, els documents exigits no són prou acreditatius, la COFOSO-11 pot exigir la documentació que estime necessària.  
   
Article 11. Informació fiscal dels membres de la unitat familiar  
1. Amb la firma, la persona interessada i els membres que integren la unitat familiar amb 16 anys fets l'any objecte de la convocatòria, que es farà constar en el model de sol·licitud general, s'autoritza la petició de la informació fiscal que acredite els rendiments íntegres percebuts per la unitat familiar, que la direcció general competent en matèria de funció pública obté directament de la base de dades de l'Agència Estatal d'Administració Tributària.  
2. Si en les sol·licituds no consten estes autoritzacions, es demana a la persona interessada, a través del tràmit de l'article 14.1, que complete l'expedient, i es considera que desisitix de la sol·licitud, si no ho fa, d'acord amb el que disposa l'article 71.1 de la Llei 30/1992, de 26 de novembre.  
   
Secció quarta  
Procediment  
   
Article 12. Convocatòria de les ajudes  
1. Conforme a l'article 69 de la Llei 30/1992, es convoquen d'ofici les ajudes socials de l'any 2011.  
2. Les normes que regixen la convocatòria d'enguany són les següents:  
a) La quantia que es destinarà al fons d'ajudes socials 2011 és de 327.259,65 euros.  
b) Les ajudes aprovades es financen amb càrrec a l'aplicació pressupostària 55.83.72.01180.59 de l'exercici 2014.  
c) Els membres de la Comissió del Fons d'Ajudes Socials per a 2011 i els suplents són els que indica l'annex IV.  
d) El curs acadèmic per al qual es poden sol·licitar les ajudes educatives és el 2011/2012.  
e) La quantia de l'IPREM anual per a l'any objecte de la convocatòria és de 6.390,13 euros.  
   
Article 13. Presentació de sol·licituds  
1. Les sol·licituds, en els models oficials aprovats en l'annex I, amb la documentació que indiquen els articles 8 i 9, es presenten en les oficines que s'allisten en l'annex II o en qualsevol punt PROP de la Generalitat, així com en qualsevol de les oficines públiques que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Les sol·licituds es presentn en el termini d'un mes comptador des de l'endemà de la publicació en el Diari Oficial de la Comunitat Valenciana d'esta orde.  
   
Article 14. Instrucció del procediment  
1. La COFOSO-11 revisa les sol·licituds presentades i, després de la comprovació de la documentació general i de la documentació específica de cada modalitat d'ajuda sol·licitada, si és el cas, demanarà a les persones interessades que, en un termini de 10 dies hàbils, esmene la falta, amb la indicació que, si no ho fa, es considerarà que desistix de la sol·licitud si no aporta la documentació general, després de la resolució que haurà de ser dictada en els termes de l'article 42 de la Llei 30/1992, de 26 de novembre.  
2. En el supòsit de no presentar la documentació específica de l'ajuda sol·licitada i les autoritzacions a què es referixen els articles 30 i 50, es desestimarà la petició concreta de l'ajuda corresponent per falta de documentació.  
3. Amb este fi, es publicaran en els taulers d'anuncis de les oficines públiques que indica l'annex II, així com en la pàgina web de la conselleria competent en matèria de funció pública, i també en la intranet de la Generalitat, el portal del funcionari, secció laboral, apartat Web sindical / Generalitat / Acció social /Ajudes socials laborals 2011, accessible exclusivament des de la intranet de la Generalitat, amb el DNI de les persones sol·licitants, les llistes següents:  
a) Primera llista: sol·licituds admeses que no necessiten cap esmena.  
b) Segona llista: sol·licituds admeses a tràmit a les quals, per mitjà d'una notificació individual, se'ls demanarà alguna esmena.  
  
c) Tercera llista: sol·licituds admeses a tràmit a les quals se'ls requerix alguna esmena per mitjà de la publicació de la llista.  
d) Quarta llista: sol·licitants les sol·licituds dels quals no s'admeten a tràmit i els motius per què no s'admeten.  
4. Per necessitats de gestió, la COFOSO-11 pot decidir la publicació d'altres llistes que continguen informació diferent.  
5. En el cas de no disposar de la informació de l'Agència Estatal d'Administració Tributària (AEAT) al publicar els llistats provisionals, els membres de la unitat familiar que per a ser beneficiaris de les ajudes socials estiguen subjectes a uns nivells determinats de renda, podran ser exclosos de la unitat familiar i desestimada la seua sol·licitud, quan l'AEAT envie la informació relativa a la renda declarada.  
   
  
Article 15. Regles per a la determinació de l'import brut final de cada ajuda  
1. Resoltes les al·legacions presentades, es realitzaran les operacions necessàries per a obtindre l'import brut final de cada una de les sol·licituds admeses d'acord amb els càlculs següents:  
a) Primerament, es calcularà l'import brut màxim de cada sol·licitud. Per a això, en cada una de les prestacions admeses, s'ajustarà l'import sol·licitat i revisat per la COFOSO-11 als límits establits en l'annex V, si l'import de les factures és superior a estos imports. En cap cas es podrà abonar una quantitat superior a l'import de la factura.  
  
b) Se sumaran tots els imports obtinguts d'acord amb el que disposa l'apartat a).  
c) Posteriorment, s'aplicarà el coeficient de temps treballat del sol·licitant a l'import obtingut en l'apartat b). Amb esta operació es genera l'import brut màxim.  
2. Si els recursos pressupostats són suficients per a satisfer l'import brut màxim de totes les sol·licituds, este serà l'import brut final.  
  
3. Si els recursos pressupostats són insuficients per a satisfer la suma dels imports bruts màxims de totes les sol·licituds, s'aplicarà a l'import brut de cada sol·licitud el coeficient de la taula de l'annex III que li corresponga. Amb esta operació, es genera l'import brut segons barem.  
El coeficient que s'aplica és el que resulta de la intersecció de la columna dels rendiments íntegres percebuts per la unitat familiar i de la fila dels membres integrants de la unitat familiar, segons les dades de cada sol·licitud.  
Si l'import brut segons barem de totes les sol·licituds és inferior als recursos pressupostats, els imports bruts segons barem individuals s'incrementaran per mitjà d'un procediment proporcional i iteratiu fins que s'esgote el pressupost o s'arribe a l'import brut màxim de la sol·licitud, que és la quantia bruta màxima que es pot reconéixer per cada sol·licitud. La quantitat obtinguda així rep el nom d'import brut incrementat.  
Si, al contrari, els recursos pressupostats resulten insuficients, s'aplicarà el coeficient de reducció necessari, que serà el mateix per a totes les sol·licituds, fins a esgotar, sense excedir-los, els recursos pressupostats. L'import obtingut així serà l'import brut decrescut.  
   
Article 16. Proposta de resolució  
La Comissió del Fons d'Ajudes Socials 2011, una vegada efectuats els càlculs, redactarà la proposta de resolució, i l'elevarà a la directora o el director general competent en matèria de funció pública.  
   
  
Article 17. Resolució del procediment  
1. La resolució del director o la directora general competent en matèria de funció pública que pose fi al procediment es publicarà en el Diari Oficial de la Comunitat Valenciana i contindrà:  
a) Una llista de les persones a qui s'ha reconegut alguna ajuda i la quantia total bruta que percebran. Posteriorment, per mitjà d'una notificació, rebran el detall dels termes de la resolució.  
  
b) Una altra llista de sol·licitants les peticions dels quals han sigut íntegrament desestimades o que han desistit, amb els motius de desestimació o desistiment o, si és el cas, la indicació que rebran una notificació respecte a això.  
2. El procediment es resoldrà en un termini màxim de sis mesos comptador des de l'endemà de la publicació d'esta convocatòria.  
3. L'Administració té l'obligació de resoldre. Ara bé, el fet de transcórrer el període que establix l'apartat 2 sense que es dicte una resolució expressa no atorga cap dret a les persones sol·licitants.  
   
Article 18. Abonament de les ajudes  
1. A les quantitats reconegudes se'ls aplicarà la retenció a compte de l'Impost sobre la Renda de les Persones Físiques en la quantia establida legalment.  
2. A les quantitats reconegudes se'ls descomptarà, si és el cas, la quota corresponent de la Seguretat Social.  
3. L'ingrés de les quanties netes s'efectuarà:  
a) Per al personal que es trobe en situació d'alta en la nòmina del personal al servici de l'Administració de la Generalitat en el moment en què es pague, a través del compte bancari que tinga indicat per a l'ingrés periòdic de la nòmina.  
b) Per al personal que no es trobe en situació d'alta en la nòmina o del qual no es puga disposar de les dades bancàries en el moment en què es pague, en el compte bancari que acredite el o la titular quan se li demane esta informació.  
   
Article 19. Incompatibilitats  
1. Les modalitats d'ajudes objecte d'esta orde són incompatibles amb la percepció d'altres de la mateixa naturalesa concedides per qualsevol organisme o entitat pública o privada per a l'any objecte de la convocatòria.  
2. No es concedirà cap tipus d'ajuda quan per esta prestació la Generalitat haja sufragat en tot o en part el motiu de l'ajuda.  
3. La persona interessada, al firmar la instància, subscriu la declaració responsable de no percebre cap ajuda assenyalada com a incompatible que consta en l'apartat D del model A.  
   
Article 20. Responsabilitats  
1. La inexactitud, falsedat o omissió, de caràcter essencial, en qualsevol dada, manifestació o document que s'aporte o incorpore a una declaració responsable, o el fet de no presentar a l'Administració competent la declaració responsable, determina la impossibilitat de continuar amb l'exercici del dret o activitat afectada des del moment en què es tinga constància d'estos fets, sense perjuí de les responsabilitats penals, civils o administratives a que pertoquen.  
  
2. Així mateix, la resolució de l'Administració pública que declare estes circumstàncies podrà determinar l'obligació de la persona interessada de restituir la situació jurídica al moment previ al reconeixement o a l'exercici del dret o a l'inici de l'activitat corresponent, així com la impossibilitat d'instar un nou procediment amb el mateix objecte durant un període de temps determinat, tot això d'acord amb els termes establits en les normes sectorials que s'apliquen.  
   
Article 21. Tractament de dades de caràcter personal  
1. Les dades de caràcter personal demanades per a la tramitació d'este procediment s'emmagatzemen en el fitxer de dades de caràcter personal que es va crear mitjançant l'article 21 de l'Orde de 28 de desembre de 2007, de la Conselleria de Justícia i Administracions Públiques, modificada per l'Orde de la mateixa conselleria de 26 de febrer de 2009.  
2. Les dades es destinen a les finalitats per a les quals es demanen i les gestiona personal ben autoritzat.  
3. El o la titular de l'òrgan responsable del fitxer adopta les mesures de gestió i organització necessàries per a assegurar la confidencialitat, seguretat i integritat de les dades, així com les dirigides a fer efectives les garanties, drets i obligacions reconeguts en la Llei Orgànica 15/1999, de 13 de desembre, de Protecció de Dades de Caràcter Personal.  
  
4. Les persones titulars de les dades de caràcter personal que conté el fitxer poden exercir els drets d'accés, rectificació i cancel·lació davant de la direcció general competent en matèria de funció pública.  
   
  
CAPÍTOL II  
Disposicions específiques dels fons  
   
Secció primera  
Modalitat educativa  
   
Article 22. Prestacions  
Esta modalitat consta de dos prestacions, que es regulen cada una en una subsecció.  
   
Subsecció primera  
Prestació d'ajuda educativa per a estudis no universitaris  
   
Article 23. Contingut de la prestació  
Esta prestació consistix en el pagament d'una ajuda econòmica la quantia de la qual serà, com a màxim, per cada beneficiari o beneficiària de l'article 24, la que establix l'annex V.  
   
Article 24. Beneficiaris o beneficiàries  
Seran beneficiaris d'esta ajuda els fills o les filles del personal sol·licitant i del seu cònjuge o parella de fet membres de la unitat familiar que durant l'any objecte de la convocatòria facen com a màxim 21 anys i que siguen alumnes d'Educació Infantil, Primària, Especial, Educació Secundària Obligatòria, cicles formatius de Grau Mitjà, ensenyances mitjanes no universitàries i Batxiller.  
   
Article 25. Requisits  
El personal beneficiari ha de residir en la vivenda habitual de la persona sol·licitant i ha de constar així en el certificat de convivència, excepte el que disposa l'article 2.3.a per als fills o filles a qui el/la sol·licitant haja d'abonar una pensió alimentària.  
   
Article 26. Documentació  
1. Juntament amb la sol·licitud i documentació a què es referixen els articles 8 i 9, els beneficiaris o beneficiàries que hagen fet 16 anys o menys l'any objecte de la convocatòria no han de presentar cap documentació específica.  
2. Aquelles i aquells que hagen fet de 17 a 21 anys l'any 2011, presentaran un certificat de la secretaria del centre docent que acredite els estudis cursats durant el curs acadèmic 2011/2012.  
   
Subsecció segona  
Prestació d'ajuda educativa per a estudis superiors  
   
Article 27. Prestació  
1. Esta prestació consistirà en una ajuda econòmica destinada a cobrir els gastos ocasionats pel cost de la matrícula al personal beneficiari que indica l'article 28 que cursen estudis, en el curs acadèmic 2011/2012, d'educació superior impartits en universitats públiques, exceptuant els cursos propis impartits per les universitats, els màsters propis, cursos d'extensió universitària i cursos de postgrau que no es troben avalats per una matrícula de tercer cicle o doctorat.  
2. Exclusivament s'abonarà la primera matrícula de cada assignatura.  
   
Article 28. Persones beneficiàries i requisits  
1. És beneficiari o beneficiària d'esta ajuda el personal comprés en l'article 4.1, el cònjuge o parella de fet i els fills o les filles que siguen membres de la unitat familiar.  
2. El reconeixement d'esta ajuda és incompatible amb la percepció per part del personal beneficiari de beques per a la mateixa prestació que procedisquen d'entitats públiques o privades.  
   
Article 29. Documentació  
Juntament amb la sol·licitud i la documentació a què es referixen els articles 8 i 9, es presentarà la documentació següent:  
a) Un certificat expedit pel centre que acredite la formalització de la matrícula, el nombre de vegades que s'ha realitzat la matrícula de cada assignatura i si s'ha sol·licitat cap beca.  
b) Els rebuts originals o la justificació bancària original del curs acadèmic 2011/2012, amb independència de si el pagament ha sigut fraccionat.  
   
Article 30. Obtenció d'informació d'ofici  
La direcció general competent en matèria de funció pública, d'ofici, amb l'autorització del personal beneficiari, obtindrà del ministeri i la conselleria competents en matèria d'educació i de les universitats públiques la informació sobre la percepció de beques o ajudes per part de la persona interessada. Així mateix, la COFOSO-2011 podrà instar la direcció general a demanar informació sobre el nombre de vegades que s'ha fet la matricula, en els casos en què això no quede clarament acreditat.  
   
Secció segona  
Modalitat protètica i ortètica  
   
Article 31. Prestació  
1. Esta modalitat està destinada a sufragar els gastos per les prestacions que assenyala l'apartat 2 no cobertes pel sistema de sanitat pública.  
2. Les prestacions són les següents:  
a) Prestacions dentàries, amb els límits de l'annex V:  
1r Dentadura completa.  
2n Dentadura superior o inferior.  
3r Pròtesis parcials definitives o aparell esquelètic.  
4t Corones definitives.  
5t Endodòncies.  
6t Obturacions o empastats.  
7m Reconstruccions.  
8u Implants osteointegrats.  
9é Fèrula de descàrrega, superior, inferior o ambdós.  
10é Ortodòncia.  
11é Tartrectomia o neteja bucal.  
12é Periodòncia o raspatge i allisat radicular o neteja de genives, per quadrant.  
b) Prestacions oculars, amb els límits de l'annex V:  
1r Ulleres graduades.  
2n Ulleres bifocals.  
3r Ulleres progressives.  
4t Renovació de vidres graduats.  
5t Renovació de vidres bifocals.  
6t Renovació de vidres progressius.  
7m Lentilles.  
c) Prestacions auditives, amb els límits de l'annex V:  
1r Audiòfon, dret, esquerre o ambdós.  
2n Aparells de fonació.  
d) Prestacions ortètiques, amb els límits de l'annex V:  
1r Plantilles, dreta, esquerra o ambdós.  
2n Calçat.  
Article 32. Personal beneficiari  
1. En podran ser beneficiaris o beneficiàries l'empleat públic i els membres de la unitat familiar.  
   
Article 33. Requisits  
1. Per a sol·licitar les ajudes per prestacions auditives i ortètiques descrites en els apartats c i d de l'article 31, es requerix que la sanitat pública les haja prescrit.  
2. Per a sol·licitar les ajudes per prestacions oculars i dentàries dels apartats a i b de l'article 31, no es requerix que la sanitat pública les haja prescrit.  
   
Article 34. Documentació  
Juntament amb la sol·licitud i documentació a què es referixen els articles 8 i 9, es presentarà la documentació següent:  
a) Factures originals del gasto que acrediten el pagament, expedides per prescripció facultativa o per establiments especialitzats, o els documents originals conformats pel col·legi professional corresponent.  
b) Per a les pròtesis oculars, s'haurà d'aportar, a més, una còpia de l'informe que n'acredite la necessitat, en què s'indique la graduació òptica, que podrà ser emés per prescripció facultativa d'un especialista o per un especialista d'un establiment òptic, llevat que açò es deduïsca de la factura o que s'haja presentat l'informe de graduació en convocatòries anteriors i, en este cas, caldrà indicar-ho en la sol·licitud.  
  
c) Per a les prestacions auditiva o ortètica descrites en els apartats c) i d) de l'article 31, informe de personal facultatiu de la sanitat pública en què es prescriga.  
   
Secció tercera  
Modalitat per a tractaments especials  
   
Article 35. Prestació  
Esta modalitat consta d'una prestació que consistirà en el finançament dels gastos per tractaments especials no coberts per la Seguretat Social per a persones amb discapacitats físiques, psíquiques o sensorials amb els límits que, en funció del grau de discapacitat, establix l'annex V.  
   
Article 36. Incompatibilitat  
A través d'esta modalitat no es finançaran els gastos coberts amb les modalitats de les seccions 2a i 8a.  
   
Article 37. Persones beneficiàries  
En podran ser beneficiaris o beneficiàries l'empleat públic i els membres de la unitat familiar que acrediten un grau de discapacitat igual o superior al 33 %.  
   
Article 38. Documentació  
Juntament amb la sol·licitud i la documentació a què es referixen els articles 8 i 9, es presentarà la documentació següent:  
a) Un informe emés per personal facultatiu de la sanitat pública de la necessitat del tractament especial.  
b) Un certificat, si és el cas, de la sanitat pública que especifique el fet que no cobrix les actuacions o processos sanitaris de què es tracte.  
c) Una còpia confrontada del certificat del grau de discapacitat, si no s'ha aportat com a documentació general.  
d) Factures originals dels gastos, que acrediten el pagament, expedides per centres o institucions de rehabilitació o ensenyança, o bé per professionals especialitzats en tractaments de recuperació o rehabilitació.  
   
Secció quarta  
Modalitat per a escoles infantils o guarderies  
   
Article 39. Prestació i personal beneficiari  
1. Esta prestació es destina a finançar els gastos d'educació i menjador dels fills o filles del personal de l'article 4.1 que com a màxim hagen fet 4 anys l'any objecte de la convocatòria, amb el límit que establix l'annex V.  
2. El reconeixement d'esta prestació és incompatible amb el reconeixement de l'ajuda educativa per a estudis no universitaris. No obstant això, quan, per qualsevol causa, no es reconega l'ajuda per esta modalitat, es reconeixerà la prevista en la subsecció 1a de la modalitat educativa (els articles 23 a 26), si es tenen els requisits exigits per a percebre-la.  
   
  
Article 40. Documentació  
Juntament amb la sol·licitud i la documentació a què es referixen els articles 8 i 9, es presentarà la documentació següent:  
a) Un certificat que acredite que ni la persona sol·licitant ni el cònjuge o parella de fet perceben ajudes de l'ajuntament on residixen per les mateixes prestacions.  
b) Els documents originals que acrediten el pagament dels gastos per guarderia i menjador abonats per la persona sol·licitant en els mesos de l'any objecte de la convocatòria, així com, si és el cas, l'import de la matrícula.  
   
Secció quinta  
Modalitat per a lloguer de vivenda  
   
Article 41. Prestacions  
Esta modalitat consta de dos prestacions, que es regulen cada una en una subsecció.  
   
Subsecció primera  
Prestació d'ajuda per a víctimes de violència de gènere  
   
Article 42. Contingut de la prestació  
1. Esta prestació consistirà en una ajuda econòmica destinada a sufragar els gastos que s'han fet durant l'any objecte de la convocatòria per pagaments de lloguer de la vivenda habitual amb el límit que establix l'annex V.  
2. Si el contracte d'arrendament s'ha fet per a compartir la vivenda diversos arrendataris, a la sol·licitant de l'ajuda només se li concedirà la part proporcional de la quantia que li corresponga, segons la participació en el pagament del lloguer.  
   
Article 43. Beneficiàries  
Únicament podrà acollir-se a esta modalitat d'ajuda el personal que indica l'article 4.1 que patisca situació de violència de gènere.  
   
Article 44. Requisits  
El personal a què es referix l'article 43 podrà sol·licitar esta modalitat d'ajuda si es donen les circumstàncies següents:  
a) Que s'haja dictat una orde de protecció a favor de la víctima de violència de gènere.  
b) Que la vivenda sobre la qual pesa el lloguer objecte de l'ajuda siga la dedicada a residència habitual de la sol·licitant.  
c) Que no perceba cap ajuda de la Generalitat pel mateix concepte.  
d) Que el contracte d'arrendament no s'haja celebrat entre la sol·licitant i el cònjuge, parella de fet o familiars que establixen els articles 2.4.d i 2.4.e.  
   
Article 45. Documentació  
Juntament amb la sol·licitud i la documentació a què es referixen els articles 8 i 9, es presentarà la documentació següent:  
a) Una còpia confrontada de l'orde de protecció a favor de la víctima de violència de gènere. Excepcionalment, acredita esta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que no es dicte l'orde de protecció.  
b) Una còpia confrontada del contracte d'arrendament que indique l'import que s'ha de satisfer i en el qual ha de constar la referència cadastral del bé immoble arrendat.  
En el cas que diversos arrendataris compartisquen la vivenda, serà necessari que la resta d'arrendataris presenten una declaració responsable que indique l'import que la sol·licitant satisfà.  
  
  
   
Subsecció segona  
Prestació d'ajuda per a personal laboral fins a 31 anys  
   
Article 46. Contingut de la prestació  
1. Esta prestació consistirà en una ajuda econòmica destinada a sufragar els gastos durant l'any objecte de la convocatòria per pagaments de lloguer de la vivenda habitual, amb el límit que establix l'annex V.  
2. Si el contracte d'arrendament s'ha celebrat per a compartir la vivenda diversos arrendataris o arrendatàries, a la persona sol·licitant de l'ajuda només se li concedirà la part proporcional de la quantia que li corresponga, segons la participació en el pagament del lloguer.  
  
3. No es tenen en compte per a esta ajuda els contractes d'arrendament celebrats entre la persona sol·licitant i el seu cònjuge, parella de fet o familiars que indiquen els articles 2.4.d i 2.4.e.  
   
Article 47. Persones beneficiàries  
Podrà acollir-se a esta modalitat d'ajuda el personal que indica l'article 4.1 que haja fet 31 anys o menys durant l'any 2011 i no siga propietari o propietària d'una vivenda en el municipi on residisca o preste els seus servicis, i que tinga la vivenda habitual en règim de lloguer.  
   
  
Article 48. Requisits  
El personal a què es referix l'article 47 podrà sol·licitar esta modalitat d'ajuda si es donen les circumstàncies següents:  
a) Que la beneficiària o el beneficiari haja fet 31 anys o menys durant l'any 2011.  
b) Que la vivenda sobre la qual pesa el lloguer objecte de l'ajuda estiga dedicada a residència habitual de la persona sol·licitant.  
c) Que no perceba cap ajuda de la Generalitat ni de cap altre organisme públic per la mateixa prestació.  
d) Que el contracte d'arrendament no s'haja celebrat entre la persona sol·licitant i el seu cònjuge, parella de fet o els familiars que indiquen els articles 2.4.d i 2.4.e.  
   
Article 49. Documentació  
Juntament amb la sol·licitud i la documentació a què es referixen els articles 8 i 9, es presentarà la documentació següent:  
a) Una còpia confrontada del contracte d'arrendament, amb la indicació de l'import que s'ha de satisfer i en què ha de constar la referència cadastral del bé immoble arrendat.  
b) En el cas que diversos arrendataris o arrendatàries compartisquen la vivenda, és necessari que la resta de les persones arrendatàries presenten una declaració responsable que indique l'import que la sol·licitant o el sol·licitant satisfà.  
   
Article 50. Obtenció d'ofici de la informació  
La firma de la sol·licitud per part de la persona sol·licitant implica l'autorització perquè la direcció general competent en matèria de funció pública obtinga, d'ofici, de la Direcció General del Cadastre, la informació sobre els béns immobles dels quals és propietari o propietària la persona sol·licitant i també la informació del servici territorial competent en matèria d'habitatge que acredite que no percep cap ajuda de la Generalitat o de qualsevol altre organisme públic per la mateixa prestació.  
   
Secció sexta  
Modalitat per a reproducció assistida  
   
Article 51. Prestació i persones beneficiàries  
Esta modalitat consta d'una prestació destinada a sufragar els gastos que el personal que indica l'article 4.1 o el seu cònjuge o parella de fet haja generat per sotmetre's a tractaments de reproducció assistida regulats en la llei sobre tècniques de reproducció humana assistida.  
   
  
Article 52. Requisits  
Les tècniques, proves i tractaments han de tindre lloc en centres privats.  
 Article 53. Documentació  
Juntament amb la sol·licitud i la documentació a què es referixen els articles 8 i 9, es presentarà la factura original que acredite el pagament, en la qual conste la quantia total abonada pels tractaments o proves fets durant l'any objecte de la convocatòria.  
   
Secció sèptima  
Modalitat per a gastos per adopció internacional  
   
Article 54. Prestació i persones beneficiàries  
Esta modalitat consta d'una prestació destinada a sufragar part dels gastos que genere cada procés d'adopció internacional en què el personal que indica l'article 4.1 tinga la condició d'adoptant.  
   
Article 55. Documentació  
Juntament amb la sol·licitud i la documentació a què es referixen els articles 8 i 9, es presentarà la fotocòpia del llibre de família o la interlocutòria d'adopció.  
   
Secció octava  
Modalitat per a alimentació especial  
   
Article 56. Prestació i persones beneficiàries  
1. Esta modalitat consta d'una prestació consistent en una ajuda per a sufragar els gastos d'alimentació especial de les persones amb al·lèrgies o intoleràncies, amb el límit màxim que establix l'annex V.  
  
2. La necessitat d'una alimentació especial l'ha d'haver prescrit personal facultatiu de la sanitat pública.  
3. En podrà ser beneficiària o beneficiari qualsevol membre integrant de la unitat familiar.  
   
Article 57. Documentació  
Juntament amb la sol·licitud i la documentació a què es referixen els articles 8 i 9, es presentarà la documentació següent:  
a) Una còpia confrontada del certificat o informe de la sanitat pública en què s'especifique l'al·lèrgia o intolerància que es patix i que justifique la necessitat d'una alimentació especial.  
b) Factures originals que acrediten el pagament realitzat per alimentació especial, si és el cas, tiquet de compra en què s'especifique l'alimentació especial.  
   
  
DISPOSICIÓ FINAL  
   
Única. Efecte  
Esta orde té efecte des de l'endemà de la publicació en el Diari Oficial de la Comunitat Valenciana.  
   
València, 30 de maig de 2014.- El conseller d'Hisenda i Administració Pública: Juan Carlos Moragues Ferrer.